Începând din data de 15 mai 2024, RCS & RDS, unul dintre principalii furnizori de servicii convergente de comunicații electronice din România, anunță schimbarea denumirii companiei în Digi Romania.
„Această tranziție marchează un nou capitol în evoluția și consolidarea poziției companiei pe piața de telecomunicații și reconfirmă angajamentul de a oferi cele mai bune soluții de conectivitate, adaptate cerințelor și nevoilor tot mai diverse ale utilizatorilor, într-o lume digitală în continuă schimbare”, a informat grupul..
Cu o istorie de treizeci de ani în furnizarea serviciilor de înaltă calitate, compania a demonstrat o orientare constantă către inovație și excelență. Digi va continua investițiile durabile în tehnologie, în extinderea și modernizarea infrastructurii, printr-o strategie în beneficiul milioanelor de abonați care se bucură în prezent de acces mai rapid și mai avantajos la un portofoliu variat de servicii.
Și datorită investițiilor Grupului Digi în dezvoltarea rețelelor sale de fibră optică din România, țara noastră se situează astăzi pe primele locuri în clasamentele mondiale privind viteza internetului. Prin performanța și fiabilitatea gamei de servicii și conținut, compania a contribuit la creșterea competențelor digitale ale tinerei generații și a atractivității domeniului IT&C, transformând România într-una dintre țările cu resurse umane de mare potențial în domeniul IT și al comunicațiilor electronice.
“ De-a lungul celor trei decenii de activitate, am crescut și evoluat alături de angajații, clienții și partenerii noștri de afaceri, inovând și adaptându-ne constant unei piețe dinamice și extrem de competitive, din dorința de a livra cele mai accesibile servicii de comunicații electronice. Le suntem recunoscători pentru susținerea și loialitatea lor și îi asigurăm că vom rămâne același partener de încredere pentru ca împreună să clădim un viitor digital mai sustenabil și mai conectat. Sub noua identitate, Digi Romania, abordăm o nouă etapă în traiectoria noastră. Ne propunem să explorăm noi oportunități prin care să răspundem așteptărilor și cerințelor tot mai complexe ale abonaților noștri, prin soluții performante menite să faciliteze și să îmbunătățească experiența de conectivitate”, a declarat Serghei Bulgac, Director General Digi Romania.
La finalul anului 2023, Digi acoperea prin infrastructura extinsă de fibră optică peste 9,1 milioane de locuințe și deservea peste 5,7 milioane de abonați ai serviciului de televiziune, 4,6 milioane de clienți ai serviciilor broadband (internet fix și date), peste 5,8 milioane de utilizatori de telefonie mobilă și 890 de mii de abonați de telefonie fixă pe piața locală.